التستيفة د الضو

تصغير|معدول|الحجرة د بغداد.
**الحجرة د الضّو** ولّ **التستيفة تاع ڤولطة** هي أوّل حجرة تاتعطي الضّو (تريسينتي)، صاوبها أليساندرو ڤولطة لي تزاد عام 1745 فمدينة كومو فإقليم لومباردِيّا. قبل من التستيفة تاع ڤولطة، البقشاشة د القديم (الباحثين فالأركيولوجي) جبرو واحد الݣولّة د الضّو  فبغداد لي كانو تايشلّلو بيها الماعن بالذهب ولّ النقرة. إنّما البقشاشة د القديم باقي ما متأكدينش واش هاد الݣولّة نيت بالصّح كانو تايشلّلو بيها الماعن، واش نيت نقدرو نخرجو بيها بزّاف تاع الفرتيت د الضّو باش نشللو بيه الماعن.

## المخاصمة

قبل من المخاصمة لي وقعات مابين ڤولطة و ڭالڤاني، كانو الناس متيّقين بلي كاين جوج نواع د الضّو، الضّو د البهايم و الضّو د المعدن. الضّو د البهايم هو الضّو لي تايصاوبوه البهايم بالكسدة تاعتهوم، و الضّو د المعدن هو الضّو لي تانصاوبوه بالتّقراب ولّ بالحكّان ديال جوج صفيحات تاع المعدن.

### الضّو د المعدن

فديك الوقت كان يمكن نصاوبو الضّو بواحد القرعة سميّتها قرعة لايد ولّ بماكينة سميّتها ماكينة ويمزهورست. بقرعة لايد يمكن تصاوب الضّو بالتقراب ديال جوج صفيحات، هاد الحيلة هي السّاس ديال الكونداساتور. و بماكينة ويمزهورست يمكن تصاوب الضّو بالحكّان ديال واحد الصفيحة، هاد الحيلة هي السّاس ديال لاندوي د الموتور.

هاد الحيلة ديال التقراب و الحكّان تايعرفوها مزيان الصغار، كان الصغير تيشد الستيلو و تايحكو مع التريكو ولّ السروال، و من بعد تايقرّب الستيلو لطريّف صغير ديال الورقة، غي تايكون قريب بزّاف من هاد الطريّف د الورقة (بلا ما يقيسو) تايبان بلّي الطريّف د الورقة تايتجرّ لعند الستيلو.

### الضّو د البهايم

تصغير|يسار|upleft=0.5|الدوزان ديال ڭالڤاني باش يجبر "الضّو د البهايم" زعما.

من يّامات الإغريق و الناس تايخمّمو فالتّحراك ديال العضالات، كان يتسحاب ليهوم أن المخ هو لي تايسيفط العضالات سايل بحال ليدام ولّ البلول وبيه تاينفخ العضالة. بقاو البقشاشة (الباحثين) تايقلبو على كيفاش تاتحرّك العضالة، و مع الوقت بداو تايفهمو حسن هاد التّحراك ديال العضالة. مثلا، البقشاشة فالشيمي جبرو أنه باش تحرّك العضالة خصّها تاكل الأوكسيجين و تخرّج أوكسيد الكاربون المضوبل، و البقشاشة فالضّو جبرو أنه القرعة د لايد تاتقدر تحرّك العضالة.

ڭالڤاني كان من البقشاشة ف السليخ، و كان تايسلخ الجرانات و تايشوف آش تايوقع الفخض تاع الجرانة فاش تانلاقيوها مع القرعة د لايد، وجبر أن الضّو تاع القرعة د لايد تايحرّك الفخض تاع الجرانة. واحد النهار، ڭالڤاني جبر أن العضالة د الفخض تاع الجرانة لي معلّقة فالبالكون تاتحرّك بّوحدها بلا القرعة د لايد. من تمّا قال أن الضّو راه جاي من العضالة د الفخض وخّا الجرانة ماشي حيّة، وسمّا داك الضّو : الضّو د البهايم.

## التّستيفة ديال ڤولطة

تصغير|يسار|upleft=0.5|ڭالڤاني تايجرّب ديما بسلك تايلاقي بيه العصبة مع العضالة.

فاللوّل ڤولطة كان شاك فهاد الضّو د البهايم، مشى جرّب حتاهوا وسلخ الجرانات و كان تايجرّب حثّى على البهايم الميتين و الحيّين. واحد اللوقيتة تيّق أنه الضّو د البهايم كاين، خصوصا نهار جبر أنه الفخض تاع الجرانة تايتحرّك ملّي تايلاقى العصبة مع العضالة بسلك, وبما أنه السلك ما فيه ضو، يعني الضّو كاين فالفخض.

غي هوا ڤولطة زاد نوّع فالتّجراب، وجبر أنه ماشي لابد تلاقي العصبة مع العضالة باش يتحرّك الفخض، إنّما وخّا تلاقي العصبة مع العصبة ولّ العضالة مع العضالة راه الفخض غادي يتحرّك. وزاد جبر أنه السلك لي شاد فالقنت اللوّل ديال العضالة خص يكون من معدن مغاير على المعدن د السلك لي شاد فالقنت الثاني ديال العضالة.

فاللخّر قال ڤولطة أنه الضّو د البهايم ماكاينش، والضّو لي تايحرّك الفخض جاي من السلوكة المغايرين، لأنه لابد كلّ سلك يكون من معدن مغاير على الاخر وإلاّ مايتحرّكش الفخض. و الغلط لي دار ڤولطة هو أنه يتسحاب ليه العضالة و العصبة ماشي مهمّين، و البقشاشة فالشيمي لي جاو من موراه جبرو لاش لايقة العضالة و العصبة فالتصاويب ديال الضّو.

تصغير|يسار|upleft=0.5|الرّاية ولّ حنش الما الرعّاد لي تايضرب بالضّو.

ڭالڤاني ماسكتش، مشى تايجرّب على حوتة الرّاية ولّ حنش الما الرعّاد لي تايضرب بالضّو،  مشى ڭالڤاني سلخ الرّاية و فرتك العضالات باش الرّاية تاتصاوب الضّو، و لقى أنها تاتصاوب الضّو بالعصبات وشي عضلات مستّفين **فلاكي فلاكي**، وبيّن أنّ ڤولطة غلط، وبيّن بالرّاية أنه لابد من العصبة و العضالة باش يتصاوب الضّو.

ڤولطة ماسكتش، مشى صاوب الضّو بنفس الحيلة باش الرّاية تاتصاوب الضّو، إنّما بدّل العضلات و العصبة بالمعدن، و بيّن أن التستيفة ديال المعدن المغاير هي السّر ديال تصاويب الضّو فالراية براسها.

### الضّو د المعدن و الشيمي

فولطة هو لّي عاق أنه بالشيمي نقدرو نخرّجو الضّو، و باش يبيّن هاد القاضية، صاوب واحد التستيفة تاع صفايح د المعدن و صفايح د التوب فاسݣ لي سمّاهوم **الپيل** لي تاتعني بالاثينية  "السارية ولّ العمود" وبالفرانساوية "التستيفة".

تصغير|يسار|upleft=1|الحيلة باش صاوب ڤولطة الحجرة ولّ السارية لي تاتخرّج الضّو.

فولطة قطّع النحاس فلاكي فلاكي بحال الشكل ديال الرّاية لي تاتضرب بالضّو، و قطّع الزّنݣ فلاكي فلاكي، و قطّع الثوب فلاكي فلاكي و فزݣو بالخل. حطّ صفيحة ديال الزّنݣ و فوق منها طرف ديال الثوب فازݣ وفوق منّو صفيحة ديال النحاس، و عاود هاد الشكل بزاف ديال المرات حثى وصل شي ميترو و نص.

فعام 1801 حضر ناپوليون بوناپارت الدلالة (التقديم) ديال الحجرة فالمعهد تاع فرانسا، و فسّر ڤولطة فالدلالة كيفاش صاوب الحجرة و كيفاش قدر يرتّب المعادن من الزنݣ لي ما تايخرّجش الضّو بزاف حثّى النقرة لي تاتخرّجش الضّو بزاف.

باش يمكن نصاوبو حجرة د الضّو فالدار مع الصغار، يمكن نصاوبو تستيفة فيها بياسات د الفلوس و صفيحات د الألومينيوم و طريفات د الكارطون. بعشرة د الصفيحات يمكن نخرّجو ربعة ڤولط، و الناس تافقو على واحد العبرة باش تايعبرو القدر ديال الضّو وسمّاوه الڤولط.

## نواع الحجر ديال الضّو

كاين ربعة د النواع تاع الحجر  لي مشهورين :

* الحجرة لي مصاوبة من **الفاخر و الزنݣ** : حجرة رخيصة و تاتعطي شوي ديال الضّو؛ مزيان نخدّمو بيها الماطيريال لي ماتياكولش بزّاف ديال الضّو، بحال التيليكومونض ولّ الماݣانة.
* الحجرة لي مصاوبة من **ملح الرماد** : حجرة لي من ملح الرماد، هي حجرة تاتصبر إنّما تاتسيح دغياك، خصوصا إل زادينا فنفس الماطيريال جوج حجرات ماعامرينش بنفس القدر ديال الضّو؛ تانخدمو بيها اللعب ديال الصغار، البّبيلة د الجيب.
* الحجرة لي مصاوبة من **ال[[ليتيوم|لّيتيوم]]**: تاتشد العمارة مزيان و ماتاينقص الڤولطاج فيها، ما يمكنش تعاود تعمر، و تاتفرݣع إل حطيناها فالعمّار ديال الضّو (الشارجور)؛ تانخدمو بيها المصوّرة،الفلاش.
* الحجرة لي مصاوبة من **ال[[نيكل]]**: غالية إنما يمكن تعاود تعمر شي خمس ميات مرة؛ تانخدمو بيها فݣاع الماطريال ديال الضّو.

مركز|ڭالڤاني تايجرّب ديما بسلك تايلاقي بيه العصبة مع العضالة.

إل تقادات الحجرة ما خصهاش تلاح فالزبل العادي إنّما خصّها ترجع البيّاع ديال الماطيريال تاع الضّو باش تّعاود وتولّي حجرة د الضّو عاوتاني.

## مصادر


تصنيف:لفيزيك
تصنيف:مقالات فيها مصدر و 3000 بايت
تصنيف:مقالات ب عناوين فيها نيولوجيزم